کان
کان ear کو عموما علم طب و حکمت میں عربی سے اذن جمع اذان بھی کہا جاتا ہے یہ جانداروں کے جسم میں پایا جانے والا ایک حسی عضو ہے جو سننے کا کام کرتا ہے یعنی یہ آواز کے لیے ایک وصولہ receiver کے طور پر کام کرتا ہے اور آواز کے ارتعاش کو دماغ تک پہنچانے کا ذریعہ بن کر سماعت کا احساس اجاگر کرتا ہے آواز کے لیے حسی عضو کے طور پر کام کرنے کے ساتھ ساتھ کان توازن اور وضع posture برقرار رکھنے میں بھی اہم کردار ادا کرتا ہے علم تشریح میں کان کو سماعتی نظام کے اعضاء میں شمار کیا جاتا ہے یعنی سادہ الفاظ میں یوں بھی کہا جا سکتا ہے کہ کان ایک حسی عضو ہے جو آواز کھوجتا ہے اور یہ نہ صرف آواز کو سنتا ہے بلکہ جسم کو متوازن اور حرکت صحیح حالت میں رکھنے میں بھی بڑا کام سر انجام دیتا ہے بہت سے جانوروں میں دو کان ہوتے ہیں ایک کان سر کے ایک طرف اور دوسرا سر کے دوسری طرف اس سے آواز کے مآخذ کا پتہ لگانا آسان ہوجاتا ہے کہ آواز کہاں سے آ رہی ہے